November 2010

**November [[2010]]**, kroonika

2010. aasta november algas esmaspäeval ja lõppes 30 ööpäeva pärast teisipäeval.

## [[1. november]]

* Hiinat külastav ÜRO peasekretär Ban Ki-moon kutsus kohtumisel president Hu Jintaoga Hiinat üles seoses tema investeeringutega Aafrika keskosas aktiivsemalt osalema Aafrika kriiside lahendamisel.
* Hiinas algas kümme päeva kestev rahvaloendus. 
* Indias Lääne-Bengali osariigis läks Muri Ganga jõel ümber laev. Hukkus vähemalt 50 muslimi palverändurit. 
* Iraagi ametiisikud teatasid, et Bagdadis katoliku kirikule tehtud rünnakus terroristide võetud pantvangide vabastamiseks hukkus vähemalt 58 ja sai vigastada vähemalt 67 inimest.
* Nauru parlament valis president Marcus Stepheni tagasi uueks ametiajaks.
* Nepalis ebaõnnestus 15. katse valida peaminister.
* Türgis avati juurdepääs kolm aastat keelatud olnud videosaidile YouTube. 
* Venemaa president Dmitri Medvedev külastas esimese Venemaa riigipeana Kuriili saari.

## [[2. november]]
* Ameerika Ühendriikides toimusid Kongressi vahevalimised. Esindajatekojas said enamuse vabariiklased; Senatis säilitasid enamuse demokraadid.
* Iraagi pealinna Bagdadi šiiitide linnaosades korraldatud rohkem kui kümnes pommirünnakus sai surma vähemalt 63 inimest ja vigastada üle 300.
* Jaapani välisminister Seiji Maehara teatas, et Jaapani suursaadik Venemaal Masaharu Kono kutsutakse ajutiselt koju, et selgitada Venemaa presidendi Dmitri Medvedevi Kuriili saarte reisi asjaolusid.
* Kosovo parlament avaldas umbusaldust Hashim Thaçi valitsusele. Erakorralised parlamendivalimised plaanitakse korraldada 12. detsembril.
* Kreeka pealinnas Ateenas plahvatasid mitme välisriigi saatkonnas kirjapommid ning mitu kirjapommi tehti kahjutuks.
* Läti pealinnas Riias tuli kokku 2. oktoobril valitud Läti Seimi kümnes koosseis. President Valdis Zatlers palus valitsuse moodustada senisel peaministril Valdis Dombrovskisel. 
* Norra välisminister Jonas Gahr Støre ja Venemaa välisminister Sergei Lavrov allkirjastasid kokkuleppe kummagi riigi piiriäärsete alade elanike viisavaba piiriületuse kohta. 
* Põhjamaade Nõukogu avaldas küsitlustulemused, mille järgi pooldaks 42 protsenti Põhjamaade elanikest Põhjamaade liitriigi moodustamist.
* Rahvusvahelises Kosmosejaamas tähistati kümne aasta möödumist jaama mehitamisest.
* Suurbritannia pealinnas Londonis kohtunud Suurbritannia peaminister David Cameron ja Prantsusmaa president Nicolas Sarkozy allkirjastasid lepped kahe riigi ulatusliku kaitsealase koostöö kohta.

## [[3. november]]

* Ameerika Ühendriikides Kennedy Kosmosekeskuses toimuma pidanud kosmosesüstik Discovery viimane start lükkus tehniliste probleemide tõttu edasi.
* Ameerika Ühendriikide filmistuudio Metro-Goldwyn-Mayer esitas pankrotiavalduse.
* Läti Seim kinnitas häältega 63:35 ametisse peaminister Valdis Dombrovskise teise valitsuse, mille moodustasid valimisliit Ühtsus ning Roheliste ja Talurahva Liit. 
* Serbia keskosa tabas 5,4-magnituudine maavärin, mille epitsenter oli umbes 125 km Belgradist lõuna pool. Hukkus vähemalt kaks ja vigastada sai vähemalt 50 inimest.
* Tansaanias astus ametisse Sansibari president Ali Mohamed Shein. 
* Eesti välisminister Urmas Paet alustas visiiti Kanadas.
* Tallinna botaanikaaias avati rekonstrueeritud kasvuhooned.
* Kreenholmi Manufaktuuri omanik Borås Wäfveri esitas ettevõtte Kreenholmi Valduse AS pankrotiavalduse.

## [[4. november]]
* Qantasi lend 32
* Hiina president Hu Jintao alustas visiiti Prantsusmaal, et sõlmida muu hulgas lepped mitmekümne Airbusi reisilennuki ostmiseks.
* Horvaatias Vukovaris visiidil viibinud Serbia president Boris Tadić palus horvaatidelt vabandust 1991. aasta massimõrva eest.
* Tallinnas kuulutati Eesti aasta ettevõtjaks AS Wendre nõukogu esimees Peter Hunt.

## [[5. november]]

* Kuuba keskosas kukkus alla lennufirmale Aero Caribbean kuulunud Santiago de Cubast Havannasse teel olnud reisilennuk ATR-72-212. Hukkusid kõik 68 pardal olnud inimest.
* Pakistani loodeosas Peshāwari lähedal hukkus mošees toimunud suitsiidirünnaku tagajärjel vähemalt 50 inimest.
* Pakistanis kukkus pärast Karāchist õhku tõusmist alla väikelennuk, hukkusid kõik 22 pardal viibinut. 
* Rumeenia kirdeosast leiti Teise maailmasõja aegne juutide massihaud.
* Kanadas Québecis avati Eesti aukonsulaat. Eesti aukonsul Québecis on François-Xavier Simard.
* Eestis viibis töövisiidil Läti peaminister Valdis Dombrovskis. 
* Eesti Raudtee tähistas oma 140. aastapäeva.
* SASi ja Eesti valitsuse esindajad allkirjastasid lõpliku lepingu, mille kohaselt saab Eesti riik Estonian Airi osalusest 90 ja SAS 10 protsenti.

## [[6. november]]

* Ameerika Ühendriikide president Barack Obama alustas Indias kümnepäevast Aasia ringreisi, mille käigus külastab ta ka Indoneesiat, Jaapanit ja Lõuna-Koread. 
* Tansaania president Jakaya Kikwete vannutati ametisse teiseks ametiajaks.
* Venemaa pealinnas Moskvas rünnati kodu lähedal ajalehe Kommersant ajakirjanikku Oleg Kašinit ja tekitati talle raskeid vigastusi.
* Marokos ametlikul visiidil viibiv riigikogu esimees Ene Ergma avas Marrakechi vanalinnas Eduard Viiralti kunagises elukohas kunstniku mälestustahvli.

## [[7. november]]

* Aserbaidžaanis toimusid parlamendivalimised. President İlham Əliyevi juhitav Uue Aserbaidžaani Partei sai parlamendi 125 kohast 73.
* Birmas toimusid parlamendivalimised, mis olid esimesed valimised üle 20 aasta. Opositsiooni ja vaatlejate poolt ebademokraatlikuks hinnatud valimised võitis oodatult valitsev Ühendatud Solidaarsuse ja Arengu Partei, kes sai umbes 80 protsenti kohtadest.
* Guineas toimus presidendivalimiste teine voor, kus olid vastamisi endine peaminister Cellou Dalein Diallo ja opositsiooniliider Alpha Condé.
* Hispaanias Barcelonas õnnistas paavst Benedictus XVI sisse Antoni Gaudí projekteeritud siiani poolelioleva Sagrada Família kiriku. 
* Iraagi poliitilised jõud jõudsid kokkuleppele võimu jagamises. Peaministrina jätkab Nūrī al-Mālikī ning Iyād ‘Allāwī juhitav Al-‘Irāqīyah valib parlamendi esimehe. 
* Komooridel toimus presidendivalimiste esimene voor. 26. detsembril peetavas teises voorus on vastamisi Ikililou Dhoinine, Mohamed Said Fazul ja Bianrifi Tarmidhi.
* Poola lääneosas Świebodzinis avati 52 meetri kõrgune Jeesuse kuju.

## [[8. november]]

* Belgia pealinnas Brüsselis allkirjastasid Euroopa Liidu ja Brasiilia esindajad kahepoolse viisavabadusleppe.
* Filipiinidel Luzoni saarel hakkas purskama Bulusani vulkaan.
* Prantsusmaal kuulutati Goncourti auhinna võitjaks Michel Houellebecq romaani "La Carte et le Territoire" eest.
* Soome president Tarja Halonen alustas neli päeva kestvat riigivisiiti Venemaal, kus kohtub president Dmitri Medvedevi ja peaminister Vladimir Putiniga.
* Eesti vehkleja Nikolai Novosjolov tuli Pariisis peetud maailmameistrivõistlustel epees maailmameistriks.

## [[9. november]]

* Euroopa Komisjon avaldas laienemisraporti, milles soovitab Euroopa Liidu Nõukogul anda Montenegrole Euroopa Liidu kandidaatriigi staatuse.
* Jordaanias toimusid parlamendivalimised.
* Ameerika Ühendriikide suursaadik Eestis Michael C. Polt andis Kaitseväe logistikakeskuses kaitseväele üle 12 miinipildujat M252, mis on esimene partii sõjalise abina saadavast 80 miinipildujast. 
* Suurbritannia peaminister David Cameron alustas ametlikku visiiti Hiinas. 
* Tai ametiisikud teatasid, et Birma hiljutistele valimistele järgnenud vägivalla eest on üle Tai piiri põgenenud umbes 20 000 inimest. 
* Eesti peaminister Andrus Ansip kohtus Soome pealinnas Helsingis Soome peaministri Mari Kiviniemiga. 
* Tallinna Tehnikakõrgkoolis tähistati kooli 95. aastapäeva ning ametivande andis uus rektor Enno Lend. 
* Eestis alustas visiiti Afganistani Helmandi provintsi kuberner Moḩammad Gulāb Mangal. Ta kohtus välisminister Urmas Paetiga ning osaleb 11.–12. novembril Tallinnas toimuval rahvusvahelisel konverentsil „Naised, rahu ja julgeolek – Afganistani vaatenurk“.

## [[10. november]]

* Bosnias ja Hertsegoviinas astus ametisse uus presidentuur, mille liikmed on ametisse tagasi valitud horvaat Željko Komšić ja serblane Nebojša Radmanović ning uus bosnia moslemist liige Bakir Izetbegović. Presidentuuri esimeheks sai Nebojša Radmanović.
* Londonis avaldasid umbes 50 000 üliõpilast meelt valitsuse plaani vastu tõsta alates aastast 2012 õppemaksu.
* Eestis alustabs kahepäevast visiiti Gruusia välisminister Grigol Vašadze.
* Tallinna ringkonnakohus jättis Janek Kalvi ja tema juhitud AS Liviko süüdi kartellileppe sõlmimises Offex Grupi juhi Igor Zavizioniga.

## [[11. november]]

* Iraagi parlament valis presidendiks tagasi Jalāl aţ-Ţalabānī ning parlamendi esimeheks Al-‘Irāqīyah' esindaja Usāmah an-Nujaifī. Uut valitsust asub moodustama senine peaminister Nūrī al-Mālikī. 
* Lõuna-Korea pealinnas Sŏulis algas G-20 tippkohtumine.
* Eesti suursaadik Suurbritannia ja Põhja-Iirimaa Ühendkuningriigis Aino Lepik von Wirén andis kuninganna Elizabeth II-le üle oma volikirja. 
* Eesti Ettevõtlike Naiste Assotsiatsioon nimetas aasta naiseks Kristina Šmigun-Vähi.

## [[12. november]]

* Brasiilia alustas Amazonase vihmametsade raieõiguse müüki oksjonite abil.
* Rahvaliidu endine aseesimees ja endine põllumajandusminister Ester Tuiksoo teatas Keskerakonda astumisest.
* Eesti riigiprokuratuur kuulutas aasta prokuröriks Põhja ringkonnaprokuratuuri majandus- ja korruptsioonikuritegude osakonna ringkonnaprokuröri Maria Sutti. 
* Narvas lõpetas tootmise Kreenholmi tehas.
* Paldiskis tähistati skulptor Amandus Adamsoni 155. sünniaastapäeva tema ateljeemuuseumi avamisega. 
* Väimelas peeti esimene suitsusauna konverents.

## [[13. november]]

* Birma võimud vabastasid opositsiooniliidri Aung San Suu Kyi koduarestist.
* Jaapanis Yokohamas algas Aasia ja Vaikse Ookeani Majanduskoostöö tippkohtumine.
* Prantsusmaa peaminister François Fillon astus tagasi.
* Eesti Evangeelse Luterliku Kiriku peapiiskop Andres Põder ja Kanadas Torontos tegutseva Eesti Evangeeliumi Luteriusu Kiriku peapiiskop Andres Taul sõlmisid ühtsuslepingu.

## [[14. november]]

* Abu Dhabis lõppenud Vormel 1 hooaja maailmameistriks tuli Red Bull Racingu võistkonna sõitja Sebastian Vettel.
* Poolas Varssavis toimuval NATO Parlamentaarse Assamblee istungil valiti kaitse- ja julgeolekukomitee pearaportööriks Sven Mikser. 
* Prantsusmaa president Nicolas Sarkozy tegi François Fillonile ettepaneku moodustada uus valitsus.
* Rootsi Sotsiaaldemokraatliku Töölispartei esimees Mona Sahlin teatas, et astub parteijuhi kohalt tagasi. 
* Eesti Naisliit nimetas aasta isaks Tartu linnapea Urmas Kruuse.

## [[15. november]]

* Bosnia ja HertsegoviinaSerblaste Vabariigi presidendina astus ametisse Milorad Dodik. 
* Guinea 7. novembril toimunud presidendivalimiste teise vooru võitjaks kuulutati Alpha Condé opositsiooniparteist Rassemblement du Peuple Guinéen.
* Hiinas Shanghais hukkus remonditava 30-korruselise korterelamu põlengus vähemalt 42 ja sai vigastada ligi sada inimest.
* Indias New Delhis sai korrusmaja varingus surma vähemalt 42 inimest.
* Saksamaa liidukantsler Angela Merkel valiti tagasi kristlike demokraatide juhiks.
* Eesti kaitseväe juhataja kindralleitnant Ants Laaneots andis aasta ohvitseri preemia üle Kirde kaitseringkonna ülemale kolonelleitnant Martin Heremile ja aasta allohvitseri preemia lennubaasi allohvitserile vanemveebel Janek Tauramile. 
* Eesti välisminister Urmas Paet viibis visiidil Rootsis.
* Eesti kultuuriminister Laine Jänes vallandas ERSO direktori Andres Siitani ning määras direktori kohusetäitjaks alates 16. novembrist Anneli Undi.

## [[16. november]]

* Ameerika Ühendriikides ilmus president Barack Obama kirjutatud lasteraamat "Of Thee I Sing: A Letter to My Daughters".
* Hiinas Xhuhai lennundusnäitusel tutvustati esimest Hiinas ehitatud reisilennukit C919.
* Keenia pealinnas Nairobis toimunud UNESCO komitee istungil lisati UNESCO vaimse kultuuripärandi nimistusse prantsuse ja mehhiko toidukultuur.
* Suurbritannia kuningakoda teatas prints Williami ja Catherine Middletoni kihlumisest.
* Šveitsis Genfis peetud Sotheby'si oksjonil müüdi kõigi aegade kalleim juveel. 24,78-karaadise roosa teemandi eest maksti 45,62 miljonit dollarit.
* Eestis viibis visiidil Läti uus välisminister Ģirts Valdis Kristovskis.
* Eesti suursaadik Luksemburgis Mariin Ratnik andis Luksemburgi suurhertsogile Henrile üle oma volikirja. 
* Eesti Arhitektuurimuuseumi direktori konkursi võitjaks kuulutati Leele Välja, kelle kolmeaastane ametiaeg algab 2. jaanuaril 2011. 
* Rahvusvahelise Noorsookirjanduse Nõukogu Eesti osakond kuulutas Paabeli Torni auhinna võitjaks Austraalia lastekirjaniku Markus Zusaki, tõlkija Epp Aareleidi ning kirjastuse Draakon ja Kuu noorteraamatu "Raamatuvaras" eest.

## [[17. november]]

* Madagaskaril toimus rahvahääletus, millega kiideti heaks ajutise presidendi Andry Rajoelina ette pandud põhiseadusemuudatused, mis kindlustavad tema võimu. 
* Eestis viibis visiidil Tšehhi välisminister Karel Schwarzenberg.
* Eestisse saabus visiidile Egiptuse asevälisminister Aḩmad Fatḩallāh.
* Prokuratuur esitas majandusministeeriumi kantslerile Marika Priskele ja maanteeameti juhile Tamur Tsäkkole kahtlustuse konkurentsi kahjustava tee-ehituse kokkuleppe sõlmimises.

## [[18. november]]

* Ameerika Ühendriikides tegi General Motors riigi ajaloo suurima aktsiate esmase avaliku pakkumise, emiteerides 20,1 miljardi dollari väärtuses aktsiaid. 
* Aserbaidžaani pealinnas Bakuus toimuva Kaspia mere äärsete riikide tippkohtumise käigus kohtusid teiste seas Venemaa president Dmitri Medvedev ja Iraani president Maḩmūd Aḩmadīnezhād.
* Brüsselis Gruusia presidendi Mihheil Saakašviliga kohtunud Euroopa Komisjoni president José Manuel Barroso soovitas Gruusial esitada ametliku avalduse Euroopa Liidu liikmeks saamiseks. 
* Iraagi president Jalāl aţ-Ţalabānī teatas, et ta ei kirjuta alla kohtu poolt surma mõistetud Ţāriq ‘Azīzi hukkamiskorraldusele.

* Norra Nobeli komitee teatas, et Oslos 10. detsembril toimuval Nobeli rahuauhinna saanud Liu Xiaobo austamistseremoonial mitteosalemisest on teatanud Venemaa, Kasahstani, Kuuba, Maroko, Iraagi ja Hiina esindajad.
* Airbusi reisilennukite A380 mootorite tarnija Rolls-Royce teatas, et vahetab välja 40 selle mudeli lennuki mootorid.
* Eesti valitsus kinnitas alates jaanuarist 2011 kaitseministeeriumi kantsleriks Mikk Marrani.
* Eesti valitsus peatas majandusministeeriumi kantsleri Marika Priske teenistussuhte. 
* Eesti president Toomas Hendrik Ilves võttis vastu Araabia Ühendemiraatide suursaadiku Muḩammad Aḩmad al-Maḩmūdi, Šveitsi suursaadiku Maurice Darier', Moldova suursaadiku Victor Guzuni ja Lõuna-Korea suursaadiku Park Dong-suni volikirja.
* Dirigent Neeme Järvi teatas, et astub ERSO kunstilise juhi kohalt tagasi.
* Tallinna linnavolikogu kinnitas Jüri Pihli asemele Tallinna abilinnapeaks Vadim Belobrovtsevi. 
* Eesti sõudja Jüri Jaanson teatas, et loobub tippspordist.

## [[19. november]]

* Läti valitsus otsustas tõsta käibemaksu 21 protsendilt 22-le ning kahekordistada eluasemete kinnisvaramaksu. 
* Makedoonias oli üleriigiline puhkepäev, mille käigus istutati umbes seitse miljonit puud, et korvata põlengutes hävinud metsa.
* Peruu president Alan García teatas, et Yale'i Ülikool nõustus tagastama Peruule 1911. aastal Machu Picchust ära viidud tuhanded esemed.
* Portugali pealinnas Lissabonis algas kahepäevane NATO tippkohtumine, kus on kõne all muu hulgas ühenduse uus strateegia, tegevus Afganistanis ja suhted Venemaaga.
* Sri Lanka pealinnas Colombos vannutati teiseks ametiajaks ametisse president Mahinda Rajapaksa. 
* Ukraina konstitutsioonikohus teatas, et pikendab ametis oleva parlamendi mandaati neljalt aastalt viiele.
* Uus-Meremaa Lõunasaarel Pike Riveri söekaevanduses toimunud plahvatuse tagajärjel jäi maa alla lõksu 29 kaevurit.
* Eesti kirjanikule Tiit Aleksejevile anti Brüsselis romaani "Palveränd" eest üle Euroopa Liidu kirjandusauhind.

## [[20. november]]

* Algas murdmaasuusatamise maailma karikasarja hooaeg.
* Portugali pealinnas Lissabonis lõppes NATO tippkohtumine, kus võeti vastu NATO uus strateegiline kontseptsioon ja kinnitati Afganistanist lahkumise strateegia, mille raames antakse 2014. aastaks julgeolekuvastutus järk-järgult Afganistani valitsusele üle.
* Valgevene pealinnas Minskis peetud 2010. aasta Laste Eurovisiooni lauluvõistluse võitis Armeenia esindaja Vladimir Arzumanjan lauluga "Mama".
* Tartus peetud Rahvaliidu kongressil valiti erakonna uueks esimeheks Rakke vallavanem Andrus Blok.
* Eesti 2010. aasta parimateks jalgpalluriteks nimetati Konstantin Vassiljev ja Anastassija Morkovkina.
* Eesti Kergejõustikuliit kuulutas aasta kergejõustiklasteks Gerd Kanteri ja Ksenija Balta.

## [[21. november]]

* Burkina Fasos toimusid presidendivalimised. Ametis olev president Blaise Compaoré valiti 80,2 protsendiga häältest ametisse neljandaks ametiajaks.
* Euroopa Liidu liikmesriikide rahandusministrid jõudsid esialgsele kokkuleppele umbes saja miljardi euro suuruse abipaketi eraldamises Iirimaa majanduskriisi leevendamiseks.
* Saksamaal Nürnbergis avati Saksamaa välisministri Guido Westerwelle ja Venemaa välisministri Sergei Lavrovi osalusel Nürnbergi protsessi 65. aastapäeva puhul muuseum.
* Venemaal Peterburis algas 13 riigi esindajate osalusel neljapäevane foorum, kus püütakse leida lahendusi tiigrite päästmiseks väljasuremisohust.
* Maavalla Koda kuulutas Hiie sõbraks pärimuseuurija Mari-Ann Remmeli.

## [[22. november]]

* Gambia katkestas diplomaatilised suhted Iraaniga. Kuigi ametlikult seda ei põhjendatud, on tüli tõenäoliselt seotud hiljuti Nigeerias kinni peetud Iraanist Gambiasse teel olnud relvalaadungiga.
* Haagi Rahvusvahelises Kriminaalkohtus algas kohtumõistmine inimsusvastastes ja sõjakuritegudes süüdistatava Kongo Demokraatliku Vabariigi endise asepresidendi Jean-Pierre Bemba üle.
* Kambodža pealinna Phnom Penhi lähedal peetud traditsioonilise veefestivali lõpupidustustel puhkenud paanika tagajärjel tallati surnuks vähemalt 339 inimest.
* Saksamaa kaitseminister Karl-Theodor zu Guttenberg teatas, et riik loobub üldisest sõjaväekohustusest ning alates juulist 2011 enam ajateenijaid ei võeta.
* Eesti president Toomas Hendrik Ilves alustas kolmepäevast ametlikku visiiti Austrias.

## [[23. november]]

* Põhja-Korea tulistas suurtükkidest vaidlusaluse merepiiri lähedal asuvat Lõuna-Korea Yeonpyeongi saart. Hukkus vähemalt neli inimest, vigastada sai vähemalt 17 ning puhkesid ulatuslikud tulekahjud. Lõuna-Korea avas vastutule.
* Venemaal Peterburis toimuval foorumil otsustati seada eesmärgiks tiigrite arvukuse kahekordistamine 12 aastaga, kulutades umbes 260 miljonit eurot muu hulgas võitlusele salaküttimisega ja kaitsealade laiendamisele.
* Eesti Rahvusringhäälingu nõukogu valis oma uueks esimeheks Hagi Šeini. 
* Betti Alveri kirjandusauhinna laureaadiks kuulutati Nirti romaaniga "Ja anna meile andeks meie võlad...". 
* Eesti Infotehnoloogia Sihtasutuse nõukogu määras alates 2011. aasta 3. jaanuarist IT Kolledži rektori kohusetäitjaks kooli õppejõu ja nõukogu liikme Linnar Viigi.

## [[24. november]]

* Uus-Meremaa Lõunasaarel Pike Riveri söekaevanduses toimus uus plahvatus, mille tagajärjel usutakse olevat hukkunud 19. novembril maa alla lõksu jäänud 29 kaevurit.
* Venemaa pealinnas Moskvas visiidil viibiv Hiina peaminister Wen Jiabao kohtus president Dmitri Medvedeviga. Peaministrit saatva äridelegatsiooni liikmed sõlmisid Venemaa ettevõtetega lepinguid rohkem kui 8,6 miljardi dollari väärtuses.
* Eestis alustas kahepäevast visiiti Nicaragua välisminister Samuel Santos López. See oli esimene Nicaragua välisministri visiit Eestisse.
* Eesti kultuuriministeerium kuulutas aasta kodanikuks heategevusprojekti Eesti Toidupank tegevjuhi Pieter Boerefijni.
* Eesti Mereakadeemia rektoriks valiti Heiki Lindpere. Tema viieaastane ametiaeg algab 1. jaanuaril 2011.

## [[25. november]]

* Ameerika Ühendriikide valitsus otsustas eraldada Alaskal umbes 500 000 km² suuruse kaitseala jääkarudele.
* Fidži lähedalt leiti elusana kolm 5. oktoobril kaduma läinud Tokelau teismelist, kes olid 50 päeva ookeanil triivinud.
* Kasahstanis maandus Venemaa kosmoselaev Sojuz, mis tõi Rahvusvahelisest kosmosejaamast tagasi astronaudid Douglas Wheelocki ja Shannon Walkeri ning kosmonaut Fjodor Juritšikini. 
* Iraagi president Jalāl aţ-Ţalabānī palus senisel peaministril Nūrī al-Mālikīl moodustada uue valitsuse. 
* Lõuna-Koreas astus tagasi kaitseminister Kim Tae-young, keda süüdistati muu hulgas Põhja-Korea rünnakule vastamisega viivitamises.
* Rootsi meremuuseum teatas, et Stockholmist kuningalossi lähedalt Grand Hoteli eest leiti kai remondi käigus arvatavalt 17. sajandist pärineva laeva vrakk.
* Tai teadlased teatasid, et Taist leiti senitundmatu umbes sada miljonit aastat tagasi elanud krokodilli fossiil. Liik sai nimeks *[[Khoratosuchus jintasakuli]]*.
* Tongal toimusid riigi esimesed demokraatlikud parlamendivalimised. Parlamendi 17 valitavast kohast 12 sai Tonga Demokraatlik Partei.
* Venemaa peaminister Vladimir Putin tegi ajalehes Süddeutsche Zeitung ilmunud artiklis Euroopa Liidule ettepaneku luua ühisturg, mis ulatuks Vladivostokist Lissabonini.
* Venemaal Omski oblastis Krapivinski naftaleiukoha lähedal kukkus alla helikopter Mi-8, mille pardal olnud kümnest inimesest seitse hukkus.
* Eesti riigikogu võttis vastu ajakirjanduse esindajate teravat kriitikat esile kutsunud nn allikakaitse seaduse eelnõu.
* Eesti Roomas resideeriv suursaadik Maltal Merike Kokajev andis Malta presidendile George Abelale üle oma volikirja.
* Tallinnas Kumus toimunud puitarhitektuuri konverentsil anti aasta puitehitise auhind arhitekt Mihkel Tüürile tema Muhu suvemaja eest.
* Eesti eratelekanalid ja alkoholifirmad sõlmisid kokkuleppe alkoholi telereklaami piiramiseks.

## [[26. november]]

* Indoneesias hakkas purskama Bromo vulkaan.
* Venemaa Riigiduuma tunnistas, et käsu Katõni massimõrva sooritamiseks andis Jossif Stalin.
* Venemaa jõudis kõnelustel Euroopa Liiduga kokkuleppele oma puidu eksporditollide vähendamises. 
* Eestis viibis visiidil Uus-Meremaa välisminister Murry McCully. 
* Eesti ujuja Triin Aljand võitis Eindhovenis toimuvatel lühirajaujumise Euroopa meistrivõistlustel 50 meetri liblikujumises pronksmedali. 
* Tallinnas avati Kristiine turg, mis on Harju maavanema Ülle Rajasalu väitel ebaseaduslikult sotsiaalmaale rajatud.

## [[27. november]]

* Iirimaa pealinnas Dublinis osalesid kümned tuhanded inimesed meeleavaldusel valitsuse kärpekavade vastu.
* Iraani ametiisikud teatasid, et Būshehri tuumaelektrijaama reaktori südamik on täidetud tuumkütusega. 
* Islandil toimusid põhiseadusliku kogu valimised.
* Pakistanis Karachis kukkus pärast õhkutõusmist alla kaubalennuk. Kaheksaliikmeline venelastest koosnev meeskond hukkus.
* Eestis asutati Eesti Soome-Ugri Rahvuste Ühendus. 
* Tallinnas Nõmme turul avati taastatud turuhoone.

## [[28. november]]

* Ameerika Ühendriigid ja Lõuna-Korea alustasid Kollasel merel Põhja-Korea piiri lähedal ühiseid sõjaväeõppusi.
* Egiptuses toimus parlamendivalimiste esimene voor.
* Elevandiluurannikul toimus presidendivalimiste teine voor, kus olid vastamisi ametis olev president Laurent Gbagbo ja opositsiooni esindav endine peaminister Alassane Ouattara.
* Haitil toimusid üldvalimised.
* Kataloonias toimusid parlamendivalimised.
* Moldovas toimusid ennetähtaegsed parlamendivalimised. Parlamendi 101 kohast sai Kommunistlik Partei 42, Liberaaldemokraatlik Partei 32, Demokraatlik Partei 15 ja Liberaalne Partei 12. Ei kommunistid ega ülejäänud parteidest moodustuv koalitsioon ei saanud presidendi valimiseks piisavat enamust.
* Eestimaa Rahvaliidu juhatus valis erakonna peasekretäriks Taavi Pirki.

## [[29. november]]

* Hispaania kunstniku Pablo Picasso juures elektrikuna töötanud mees teatas, et tema valduses on 271 Picasso senitundmatut teost, mille kunstnik on talle kinkinud.
* Liibüa pealinnas Tripolis algas kahepäevane Euroopa Liidu ja Aafrika riikide tippkohtumine.
* Mehhikos Cancúnis algas 10. detsembrini kestev ÜRO kliimakonverents.
* Rootsis Põhjalahe ääres toimus 2,5–3-magnituudine maavärin, mille epitsenter oli Västernorrlandi läänis Härnösandis. 
* Internetiportaal Wikileaks alustas umbes 250 000 konfidentsiaalse dokumendi avaldamist, avaldades 220 Ameerika Ühendriikide diplomaatide välisministeeriumi saadetud salajast raportit.
* Eesti president Toomas Hendrik Ilves kuulutas välja 6. märtsil 2011 toimuvad Riigikogu valimised.
* Eesti kaitseminister Jaak Aaviksoo alustas visiiti Ameerika Ühendriikides.

## [[30. november]]

* Brüsseli nädalaleht European Voice nimetas aasta eurooplaseks Euroopa Komisjoni humanitaarabivoliniku Kristalina Georgieva. 
* Iraan nõustus osalema tuumakõnelustel USA, Suurbritannia, Venemaa, Hiina, Prantsusmaa ja Saksamaaga 6. ja 7. detsembril Genfis. 
* Jaapani idaranniku lähedal merepõhjas toimus 6,9-magnituudine maavärin, mille epitsenter oli umbes 750 km Tōkyōst lõunas.
* Kuuba ajakirjandus teatas, et riigis on välja antud esimesed 30 000 eraettevõtluse luba.
* Kõrgõzstanis jõudsid valitsuskoalitsiooni moodustamises kokkuleppele Kõrgõzstani Sotsiaaldemokraatlik Partei, Respublika ja Ata Meken.
* Prantsusmaa president Nicolas Sarkozy teatas, et kavatseb 2012. aastal kandideerida ka teiseks ametiajaks.
* Soomes algas Finnairi salongipersonali streik.
* Venemaal Dagestanis Tsunta rajoonis hävis tulekahjus peaaegu kogu Tsibari mägiküla. Kõva tuule tõttu kiirelt levinud põlengust suudeti küla tihedalt paiknevatest ligi sajast majast päästa vaid kümmekond.
* Liibüa pealinnas Tripolis kohtunud Eesti peaminister Andrus Ansip ja Komooride välisminister Fahmi Said Ibrahim kirjutasid alla diplomaatiliste suhete sõlmimise lepingule kahe riigi vahel.
*Voldemar Panso nimelise auhinna saajateks kuulutati Märt Pius ja Priit Pius.
* Saue linnavolikogu valis Saue linnapeaks Harry Pajundi, kelle ametiaeg algab 1. detsembril.  
* Narvas avasid Ameerika Ühendriikide suursaadik Michael C. Polt ja Eesti siseminister Marko Pomerants Narva piirivalvekordoni piirivalvekopterite maandumisplatsi ja angaari.